Неслана шала

 Кренула сам у музичку школу на часове виолине. У мојој класи је пуно девојчица, а само четири дечака. Пошто имамо часове сами са наставницом, ретко смо се виђали. Ни часове солфеђа нисам имала са мојима са виолине.

 Већ на првом концерту свидео ми се један дечак из моје класе, Балша. Једва сам чекала да буду неки интерни часови или концерти, да га видим. Балша је висок, са кратком црном косом, лепим смеђим очима и дугим трепавицама. Био је најлепши дечко кога сам икада видела. Везивала нас је заједничка љубав ка виолини. Свирао је лепо и брзо се одвојио од остале деце. Стајао је на бини и свирао, леп,поносит и некако само мој. Уживала сам да га гледам и слушам. Мислила сам само на њега.

 Једном, на интерном часу, није било довољно столица за све и ја сам узела последњу. Он је хтео да ми измакне столицу да паднем. Срећом сам се некако задржала, иначе бих пала са све виолином коју сам држала у руци. Смејао ми се и гледао ме својим крупним очима које нису више биле онако лепе. Његова шала је отерала моју љубав. Схватила сам да није баш добар.

 Тада је наставница рекла да на школско такмичење идемо Милица, Балша и ја. Погледао ме је очима пуним мржње и рекао да ће он победити. Хвалио се свима да је најбољи и сигурно победник. Сва његова лепота је нестала. Учинио ми се чак и нижим него пре.

 На такмичењу сам освојила прво место, а Балша је добио само захвалницу што је учествовао.

Ивана Радосављевић, 5.р.

ОШ „Др Арчибалд Рајс“, Београд